Казан шә1әре 131нче лицейның 10А сыйныфы укучысы Галәветдинова Аида Ирек кызының иншасы.

Хәтерләүдән курыкма син!

Үткәнеңне онытма син!

Бел син ерак бабайларның

Ничек итеп көн иткәнен,

Ни иккәнен,ни чиккәнен,

Нинди уйлар,нинди моңнар

Безгә калдырып киткәнен.

Ислам дине һәр кешедән җиде буын бабалары рухына дога кылырга кирәклеген искәртә. Шуңа күрәдер без кечкенәден “Ата-анаңа ихтирамлы бул”, “Олыларны олы ит, кечеләрне кече ит”, “Матур итеп исәнләш, олылап рәхмәт әйт” дигән сүзләрне еш ишетәбез.

Үткәннән башка киләчәк юк, диләр. Үткәннәрне өйрәнгәндә шәҗәрәләрнең әһәмияте бик зур. Алар безгә халыкның үткән юлын, чал тарихын сөйли. Шәҗәрә аша кешеләр ата-бабаларының дәвамчысы булуларына төшенәләр.

Татар халкы бик борынгы заманнардан ук бу эшкә бик зур әһәмият биргән. Үз шәҗәрәңне белү туганнарга, кардәш-ыруга хөрмәт һәм кайгыртучанлык күреп яшәргә кирәклеген күрсәтә, шулай ук туган илгә, халыкка, телгә мәхәббәт, горурлык хисе тәрбияли.

Мин-Галәветдинова Аида Ирек кызы. Казан шәһәрендә 131нче лицейда 10нчы сыйныфта укыйм. Энем Радмир белән без шәҗәрәбезнең беренче буыны.

Әтием- Галәветдинов Ирек Гомәр улы һәм әнием- ТаҺирова Динара Исламовна - икенче буын вәкилләре. Әтием инженер булып эшли, ә әнием – табиб. Ул Казан дәүләт медицина университетында укыган, хәзер ул 18нче хастаханәдә невролог булып эшли.

Безнең гаиләдә хөрмәткә иң лаеклы кешеләр –өченче буын кешеләре –минем дәү әтием һәм дәү әнием. Күбрәк дәү әтием турында язасым килә, чөнки ул минем өчен идеал шәхес. Ислам Самигуллович 1942нче елда Норлат районы Кизләү авылында туган. 16 яшендә ул 10нчы сыйныфны тәмамлый. Мәктәпкә укырга керүе бик кызыклы. Гаиләдә алар 4 бала булалар. 3 кыз һәм төпчеге –минем дәү әтием. Кечкенә малайны өйдә калдырырга кеше булмаганлыктан, апалары аны үзләре белән мәктәпкә алып йөри торган булганнар. Дәү әтиемнең сөйләвенчә, ул апаларына мәсьәләләр чишәргә ярдәм иткән, “Октябрь колхозчысы” газетын өлкәннәр белән беррәттән укыган. Апасының укытучысы Кәримә апа бу малайга игътибар итеп, әнисеннән рөхсәт сорап, дәү әтине 2нче сыйныфка укырга алган.

Мәктәпне яхшы билгеләргә генә бетереп, дәү әтием 1958-1960нчы елларда авылда яши. Гаиләдә бердәнбер ир-ат булганга, бөтен мәшәкать аның өстендә була. Шушы елларда ул алтыпочмаклы зур өй сала. Укуын дәвам итү теләге аны Казанга медицина университетына алып килә. Имтиханнарны яхшы билгеләргә генә биреп, ул студент булу бәхетенә ирешә. Авырлыклар бик күп була: рус телен камил белмәү, акча булмау... Санитар булып эшкә урнаша, бик тырышып укый. Укыганда дәү әнием –Римма Ибрагимовна - белән дә таныша. Ул да табиб. Дәү әтиемә ректор аспирантурада калырга тәкъдим ясый. Ләкин “укып бетергәч,авылга кайтам”, дип әнисенә биргән вәгъдәсе аны туган ягына алып кайта. 1972нче елда Минздравка чакырып, аны спецардинатурага кайтырга һәм чит илгә эшкә китәргә тәкъдим ясыйлар. Ләкин әлеге дә әнисенә вәгъдәсе аны җибәрми. 1999нчы елда, инде әнисе дә, дәү әни дә вафат булгач, янә Казанга эшкә чакыралар. Хәзер инде дәү әтием туган ягына, туган халкына тугъры булып кала. Ул хәзер дә гади хастаханәдәэшли, үзенең фәнни эшләрен язуны дәвам итә. Дәү әтием – үз эшен яхшы белүче, аны яратып башкаручы, меңләгән авыруларга өмет чаткысы бирүче остаз. Мин аның белән горурланам.

Дүртенче буын - дәү әтиемнең әнисе Минзада әби һәм Сәмигулла бабай. Минзада әби 1913 нче елда туган, Сәмигулла исемле тракторчыга кияүгә чыга, 7 бала тудыра. Ире белән 9 ел гына яшәп кала, бабай 1942 нче елны сугышта һаләк була. Балаларның 4се генә исән кала. (3 кыз,1 малай-минем дәү әтием). Әбинең тормышы бик авыр була. Авылда ул иң күп балалы тол хатын булып кала. Ачтан үлмәс өчен хайван асрый, 25 сутый җирен үзе эшкәртә, сыер белән урманнан бүрәнә ташып, 4кә4ле йорт сала. Шушында алар дәү әтием өй салганчы яшиләр.

Бишенче буын – Минзифа әбинең әнисе Зәрифә әби, бай кызы, авыл мулласы Сөләйман бабайга кияүгә чыгып 4 кыз һәм 2 малай үстерәләр. Зәрифә әби 52 яшендә авырып , ә бабам 94 яшендә яхшы тормышта яшәп картаеп үлә. Сөләйман бабамның әнисе Гадилә бик усал, кырыс кеше була. Аның Ситдыйк исемле энесенең кушаматы “Ситдыйк карак “ була. Ул начар юл белән баеган поп ,муллаларның акчаларын урлап халык өчен мәчетләр ,мәдрәсәләр салдыра. Шул мәдрәсәнең берсе дәү әтием укыган Кизләү урта мәктәбе.

Алтынчы буын – Зәрифә әбинең әти-әнисе Җиһанша бабай белән Мәрфуга әби. Мәрфуга әбием Самара губернасы Сиделкино волосте Урта Чаллы авылы егете Хәммәди байның малае Җиһаншага тормышка чыга. Аның кияүгә чыгуы бик кызыклы.Хәммәди байның хатыны Газизә бала тапканда вафат була, һәм ул 3 малай белән тол кала. Яңа Ичлайкино авылы мулласы Габделлатыйфның олы кызы Рабиганы кияүгә сорый. Рабига Мәрфуга әбинең апасы. Аларга кунакка килгәч, әбием Хәммәди байның инде җиткән малае Җиһанша белән таныша. Күп тә үтми алар өйләнешәләр. Аларның тормышлары бик мул була. Өйләре бик зур, урыс коймалы, нарат бүрәнәләрдән салынган була.

Җиденче буын- Мәрфуга әбинең әтисе – Габделлатыйф, әнисе –Гайшә. Ул аларның икенче кызлары. Габделлатыйф мулла Самара губерниясе, Сиделкино волосте, Яңа Ичлайкино авылының мулла улы. Хатыны – Гайшә әби – шулай ук мулла кызы. Тормышлары бик бай, җитеш була. 4кыз һәм 1 ир балабалры була. 4 кызлары тормышка чыга һәм шул вакытта колхозлаштуру чоры башлана. Аларны кулак дип Себергә сөргенгә сөрәләр. Бабам шунда үлеп кала,ә әби кире кайтып, гади көтүчегә кияүгә чыга. 3 бала таба. Дәү әтиемнең сөйләгәннәре буенча, ул сөргенгә киткәнче барлык байлыгын яшереп китә .

Мин бәхетле кеше, чөнки мин 7 буын нәселемне беләм. Үскәч, табиб булырга җыенам. Әлеге язмам - шәҗәрәнең бер өлеше генә. Әлеге эшне киләчәктә дәвам итәрмен дип ышанам.

Үткән еллар шәүләсе бар

Туган якның таңнарында.

Горур сүз әөт,сорасалар:

Ни кәвемнән? Нинди җирдән?

Киләчәккә аек карар

Үз тарихын анык белгән.

Хәтерләүдән курыкма син,

Үткәнеңне онытма син.